בראד ונסטרופ

בראד ונסטרופ (באנגלית: Brad Wenstrup; נולד ב-17 ביוני 1958) הא פוליטיקאי אמריקאי חבר המפלגה הרפובליקנית המכהן כנציג המחוז השני של אוהיו בבית הנבחרים של ארצות הברית.

ביוגרפיה
ונסטרופ נולד בשכונת הייד פארק בסינסינטי שבאוהיו. למד בתיכון סיינט זאוויר בעיר. ב-1980 סיים תואר ראשון בפסיכולוגיה באוניברסיטת סינסינטי וב-1985 סיים לימודי פודיאטריה במכללה לפודיאטריה ויליאם שול בשיקגו. לאחר הלימודים פתח קליניקה פרטית בסינסינטי ובהמשך הצטרף למרפאה האורתופדית וולינגטון בעיר.

ונסטרופ התגייס ב-1998 לכוחות המילואים של צבא ארצות הברית ושירת כרופא, ב-2005 נקרא לשירות פעיל והוצב במשך 14 חודשים בעיראק שם שימש הרופא הראשי בכלא אבו גרייב. על שירותו עוטר בכוכב הארד ובאות השירות הקרבי. ב-2017 הועלה לדרגת קולונל ומונה למפקד גדוד הרפואה 7457. במסגרת שירות המילואים הוא משמש רופא במרכז הרפואי הצבאי הלאומי וולטר ריד.

ב-2009 התמודד ללא הצלחה לראשות העיר סינסינטי. ב-2012 נבחר לנציג המחוז השני של אוהיו בבית הנבחרים של ארצות הברית והושבע לתפקידו בינואר 2013. מאז נבחר לשלוש תקופות כהונה נוספות. הוא מכהן כחבר בוועדה לענייני הכוחות המזוינים, בוועדה לענייני חיילים משוחררים, בה משמש יושב ראש תת-הוועדה לענייני בריאות, ובוועדה לענייני מודיעין.

ביוני 2017 במהלך אימונים לקראת משחק הבייסבול המסורתי של חברי הקונגרס, נקלע עם עמיתיו לירי של מתנקש, והיה הראשון להעניק עזרה רפואית לסטיב סקאליס שנפצע מהירי. באפריל 2018 עוטר על פועלו במדליית החייל שהוענקה לו על ידי ראש מטה צבא ארצות הברית ומזכיר הצבא.

ונסטרופ נישא ב-2012 למוניקה והם הורים לבן.

קישורים חיצוניים

 

 ביוגרפיה באתר בית הנבחרים של ארצות הברית

הערות שוליים

בוגרי אוניברסיטת סינסינטי
חברי בית הנבחרים של ארצות הברית מאוהיו
חברי בית הנבחרים של ארצות הברית מטעם המפלגה הרפובליקנית
רופאים בצבא ארצות הברית
מעוטרי כוכב הארד
חברי הקונגרס ה-114 של ארצות הברית
חברי הקונגרס ה-115 של ארצות הברית
מעוטרי מדליית החייל
חברי הקונגרס ה-116 של ארצות הברית
חברי הקונגרס ה-117 של ארצות הברית
חברי הקונגרס ה-118 של ארצות הברית
חברי הקונגרס ה-113 של ארצות הברית
אמריקאים שנולדו ב-1958